“સ્વચ્છ ભારત દ્વારા જ દેશ ૨૦૧૯માં રાષ્ટ્રપિતા મહાત્મા ગાંધીની ૧૫૦મી જન્મજયંતિ પર તેમને સર્વોત્તમ અંજલિ આપી શકે છે” – વડાપ્રધાન નરેન્દ્ર મોદીએ ૧૫મી ઑગસ્ટના પોતાના પ્રથમ ભાષણમાં ‘સ્વચ્છ ભારત અભિયાન‘ની જાહેરાત કરતા ઉપર મુજબના શબ્દો ઉચ્ચાર્યા હતા. જે અંતર્ગત ૨૦૧૪માં સ્વચ્છ ભારત અભિયાન એક રાષ્ટ્રીય આંદોલન સ્વરુપે શરુ કરવામાં આવ્યું હતું. વડાપ્રધાનનો ટાર્ગેટ છે કે ૨૦૧૯માં રાષ્ટ્રપિતા મહાત્મા ગાંધીની ૧૫૦મી જયંતિની ઉજવણી નિમિત્તે દેશનું એકેય ઘર શૌચાલય વિહોણું ન રહે. આ માટે તેમણે મહાત્માના ‘સત્યાગ્રહી‘ની તર્જ પર ‘સ્વચ્છાગ્રહી‘ શબ્દ આપ્યો હતો. કેન્દ્ર સરકારનો લક્ષ્યાંક છે કે બીજી ઑક્ટોબર ૨૦૧૯ સુધીમાં અંદાજિત રૃ. ૧.૯૬ લાખ કરોડના ખર્ચે દેશભરમાં ૧.૨ કરોડ શૌચાલયો તૈયાર કરીને ભારતને ખુલ્લામાં શૌચમુક્ત કરવું.